מכבי תל אביב ניצחה 74-87 את ז'לגיריס קובנה - כדורסל - הארץ
28.10.2016 עודכן ב-29.10.2016
ווימס מול ז'לגיריס, הערב בקובנהצילום: האתר הרשמי של מכבי תל אביב
02:00 רבע רביעי (23-17)
02:00 רבע שלישי (21-25)
02:00 רבע שני (22-16)
02:00 רבע ראשון (21-16)
אם אין כמו ניצחון כדי להרגיע מערכת לחוצה, מה תגידו על שני ניצחונות? בסיומו של שבוע כאוטי וסוער, במהלכו פיטרה את ארז אדלשטיין ומינתה את רמי הדר למאמן הראשי, מכבי תל אביב השיגה ניצחון שני העונה ביורוליג, אחרי שרשמה הערב (שישי) 74-87 על ז'לגיריס קובנה בליטא. מכבי תל אביב של הדר אולי לא מציגה שיפור משמעותי בהגנה או יצירתיות מרשימה בהתקפה, אבל היא כן יכולה להתהדר בשני ניצחונות יורוליג, שאמנם לא הושגו מול מיטב הקבוצות שיש למפעל להציע, אבל במועדון הצהוב והלחוץ יקחו את זה כרגע.
ז'לגיריס קובנה נראית הכי רחוק שאפשר מהכדורסל שהמאמן שלה שיחק. גם אם התוצאה היתה צמודה לעתים, הקבוצה של שאראס, שהגיעה לקו העונשין רק פעמיים במשחק כולו, לא באמת נתנה את התחושה שהיא יכולה להשיג משהו מהמשחק הזה. הפצצות מחוץ לקשת, משחק שבלוני בהתקפה והגנה רשלנית איפשרו למכבי תל אביב ניצחון קל ותחושת עליונות יחסית. אחרי השבוע האחרון, זה גם משהו. בשבוע הבא מחכה למכבי משוכה משמעותית בהרבה בדמותה של ברצלונה שתגיע לתל אביב.
אנדרו גאודלוק וסוני ווימס שוב בלטו בשורות הצהובים עם 18 ו-16 נקודות, בהתאמה. דווין סמית' תרם 17, די.ג'יי סילי 11, קולטון אייברסון, שכבר הספיק למצב את עצמו כגבוה הבכיר בקבוצה, קלע 10 ומאיק צריבאס, הגבוה הבכיר לשעבר, סייע עם 8. הישראלים של מכבי שוב לא בלטו, כשהקלע הבולט מביניהם היה יוגב אוחיון עם 5 נק'. הישראלים, אגב, שיחקו ביחד כ-38 דקות בלבד.
"עשינו צעד קדימה מבחינת ההגנה וזה היה המפתח הערב", אמר בסיום הדר, "אנחנו עדיין לא 'קבוצת הגנה' בהגדרה, וזה ייקח זמן, אבל היום היינו מפוקסים יותר ושמרנו על השיטה. הזמן יעשה רק טוב לקבוצה הזו. ייקח זמן להכיר אחד את השני, ועכשיו המבט קדימה".
עוד ביורוליג. פנרבחצ'ה הביסה 87-103 את גלאטסראי בדרבי הטורקי. פנאתינייקוס רשמה 59-70 על הכוכב האדום וברצלונה ניצחה 74-78 את באמברג.
רבע רביעי (23-17)
שלשה גדולה של גאודלוק מעלה את מכבי ל-57-67 בפתיחת הרבע. הליטאים נראים כמי שמאבדים את הראש. לווימס זה לא אכפת. סל קשה מאוד שלו מחצי מרחק מעלה את מכבי ל-58-73, 6:47 דקות לסיום המשחק. שלשה ענקית של גאודלוק מעלה את מכבי ל-68-83, פחות משלוש דקות לסיום המשחק.
רבע שלישי (21-25)
מכבי פותחת את הרבע עם שלשה של אוחיון, שקובעת 32-46. דאנק של ווימס אחרי איבוד ליטאי מעלה את הצהובים ל-34-48, יותר משבע דקות לסיום הרבע. ריצת 0-8 של ז'לגיריס מחזירה אותה לעניינים, 48-42, 5:13 דקות לסיום הרבע. הדר מזעיק פסק זמן. סלים של אייברסון וגאודלוק מחזירות את מכבי ליתרון דו ספרתי, 42-52, 4:21 דקות לסיום הרבע. מילאקניס עונה מיד עם שלשה. מכבי מפסיקה לתפקד בהתקפה, בזמן שז'לגיריס מתחילה לקלוע מחוץ לקשת ומקזזת את ההפרש ל-56-53, פחות משתי דקות לסיום הרבע. סלים של סילי וגאודלוק קובעים 57-64 בסיום הרבע.
הליטאים פותחים טוב את הרבע, מקזזים את היתרון הצהוב לנקודה אחת בלבד, 21-20. למזלה של מכבי יש לה את דווין סמית', שבמהלך של סל ועבירה מחזיר ל-20-24, 7:54 דקות לסיום הרבע. השופטים משתלטים על המשחק, ושלושה ביקורים של שחקנים צהובים על קו העונשין מעלים את מכבי ל-24-32, 5:24 דקות לסיום המחצית הראשונה. שלשה של סמית' מעלה את מכבי ליתרונה הגדול ביותר הערב, 27-37, 3:36 דקות לסיום המחצית. מכבי מסיימת טוב את המחצית, סל של פניני קובע 32-43.
רבע ראשון (21-16)
מכבי לא נכנסה עוד למשחק, ולצד הגנה חדירה מאוד באזור הצבע, ז'לגיריס עולה ל-2-6 אחרי שתי דקות. שתי שלשות רצופות של ווימס מעלות את מכבי ל-6-8, 7:58 דקות לסיום הרבע. צירבאס מעלה את מכבי ל-10-15 מקו העונשין, 4:10 דקות לסיום הרבע. סל של גאודלוק לקראת סיום הרבע מסיים אותו ב-16-21 לטובת הצהובים.